Document ID: 32013R0937

REGULAMENTUL DE PUNERE ÎN APLICARE (UE) NR. 937/2013 AL COMISIEI
din 30 septembrie 2013
de stabilire a coeficienților de atribuire pentru anii 2013-2018 pentru contribuția Uniunii la ajutoarele prevăzute la articolul 103a din Regulamentul (CE) nr. 1234/2007 al Consiliului, acordate grupurilor de producători din sectorul fructelor și legumelor pentru planurile de recunoaștere notificate până la 1 iulie 2013
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (2), în special articolul 47 alineatul (4) al doilea paragraf,
întrucât:
(1)
Regulamentul de punere în aplicare (UE) nr. 543/2011 prevede un plafon pentru cheltuielile care trebuie finanțate prin Fondul European de Garantare Agricolă („contribuția Uniunii”) în ceea ce privește ajutoarele prevăzute la articolul 103a alineatul (1) din Regulamentul (CE) nr. 1234/2007 și instituie un sistem de notificare prin care statele membre informează Comisia în legătură cu implicațiile financiare ale planurilor de recunoaștere acceptate provizoriu.
(2)
Conform articolului 47 alineatul (4) al doilea paragraf din Regulamentul de punere în aplicare (UE) nr. 543/2011, Comisia stabilește coeficienții de atribuire pe baza notificărilor transmise de statele membre în conformitate cu articolul 38 alineatul (4) din același regulament de punere în aplicare și fixează contribuția totală a Uniunii disponibilă per stat membru per an.
(3)
Prin Regulamentul de punere în aplicare (UE) nr. 780/2012 al Comisiei (3), sumele disponibile pentru 2012 și 2013 au fost alocate în totalitate, iar sumele pentru 2014 și 2017 au fost alocate parțial.
(4)
Pe baza informațiilor notificate de o serie de state membre menționate la articolul 125e din Regulamentul (CE) nr. 1234/2007 până la 1 iulie 2013, în conformitate cu articolul 38 alineatul (4) din Regulamentul de punere în aplicare (UE) nr. 543/2011 rezultă că, pentru anii 2014, 2015 și 2016, cuantumul total solicitat al contribuției Uniunii a depășit cuantumul maxim prevăzut la articolul 47 alineatul (4) primul paragraf din același regulament de punere în aplicare și că, pentru anii 2017 și 2018, cuantumul total solicitat nu a atins cuantumul maxim. Prin urmare, în ceea ce privește statele membre respective, trebuie stabilit un coeficient de atribuire mai mic de 100 % pentru anii 2014, 2015 și 2016 și un coeficient de atribuire de 100 % pentru anii 2017 și 2018.
(5)
În vederea asigurării gestionării eficiente a măsurii, prezentul regulament ar trebui să intre în vigoare în ziua publicării,
ADOPTĂ PREZENTUL REGULAMENT:
Articolul 1
Având în vedere notificările transmise de statele membre până la 1 iulie 2013 în conformitate cu articolul 38 alineatul (4) din Regulamentul de punere în aplicare (UE) nr. 543/2011, coeficienții de atribuire și cuantumul total disponibil al contribuției acordate de Uniune per stat membru pentru anii 2013-2018, rezultat din aplicarea coeficienților, sunt cei specificați în anexa la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 septembrie 2013.

Labels: 18
15
6